**PRILOG 8**

**UPUTA O PRIMJENI FINANCIJSKIH KOREKCIJA**

 **EUROPSKI POLJOPRIVREDNI FOND ZA RURALNI RAZVOJ** 

**EUROPA ULAŽE U RURALNA PODRUČJA**

**UPUTE ZA PRIMJENU FINANCIJSKIH KOREKCIJA**

Posljedica u slučaju pogrešaka, nepravilnosti, prijevara i neostvarenja planirane razine pokazatelja i kriterija odabira provedbe projekta utvrđenih u postupanju je i primjena financijskih korekcija.

Pojmom „financijske korekcije” obuhvaćene su mjere koje Komisija ili država članica poduzima kako bi se iz financiranja isključili rashodi koji ne ispunjavaju uvjete financiranja zbog pogrešaka, nepravilnosti, prijevara, neostvarenja planirane razine pokazatelja provedbe projekta i kriterija odabira.

Primjena financijskih korekcija moguća je u svim fazama administrativne kontrole zahtjeva za potporu, zahtjeva za isplatu, *ex-post* kontrole odnosno praćenja tijekom pet godina od dana konačne isplate potpore.

U načelu, financijske korekcije mogu biti primijenjene u sljedećim fazama:

1. U trenutku donošenja Odluke o dodjeli sredstava
2. U trenutku donošenja Odluke o isplati
3. U *ex post* kontroli

Financijske korekcije se primjenjuju na utvrđeni iznos potpore za dodjelu ili utvrđeni iznos potpore za isplatu.

1. **Faza: donošenje Odluke o dodjeli sredstava**

Nakon potpisivanja Ugovora o financiranju, a prije donošenja Odluke o dodjeli sredstava, Agencija za plaćanja provjerava prihvatljivost troška, postupak nabave i prikupljanja ponuda, opravdanost troška i ekonomsku održivost projekta.

Ako se prilikom administrativne kontrole zahtjeva za potporu utvrdi da korisnik nije poštivao propise koji uređuju postupak javne nabave, Agencija za plaćanja će primijeniti financijske korekcije u skladu s odlukom Komisije o određivanju i odobrenju smjernica za utvrđivanje financijskih korekcija koje u slučaju nepoštivanja pravila o javnoj nabavi Komisija primjenjuje na troškove koje u okviru podijeljenog upravljanja financira Unija.

Popis grešaka u postupcima javne nabave s primjenjivim stopama financijskih korekcija sadrži popis mogućih slučajeva i koji nije konačan. Kad se u jednom postupku javne nabave utvrdi više pogrešaka, stope korekcija se ne zbrajaju i primjenjuje se greška za koju je određena najveća stopa korekcije.

Neovisno o greškama za koje se primjenjuje financijska korekcija, Agencija za plaćanja zadržava pravo odbijanja zahtjeva za potporu ako se utvrde ostale greške u provedbi postupka javne nabave koje nisu navedene u popisu grešaka.

Smjernice za primjenu financijske korekcije sastavni su dio ovog Priloga te su ujedno dostupne na sljedećem linku: <http://ec.europa.eu/regional_policy/sources/docoffic/cocof/2013/cocof_13_9527_annexe_hr.pdf>

Financijske korekcije na odgovarajući način mogu se primijeniti i na korisnike koji nisu naručitelji te na korisnike koji jesu naručitelji kad provode postupke nabave procijenjene vrijednosti ispod praga primjene Zakona o javnoj nabavi.

Agencija za plaćanja može u fazi administrativne kontrole drugog dijela zahtjeva za potporu, nakon provedbe nabave temeljem dokumentacije dostavljene uz drugi dio zahtjeva za potporu, ponovno provjeriti kriterije odabira i ostvarene bodove koje je korisniku dodijelila u prethodnoj fazi obrade i koji su navedeni u Ugovoru o financiranju.

Ako Agencija za plaćanja prilikom administrativne kontrole drugog dijela zahtjeva za potporu utvrdi da je došlo do određenih promjena u odnosu na podatke navedene u Ugovoru o financiranju, odredit će financijsku korekciju ili odbiti zahtjev za potporu u potpunosti i raskinuti Ugovor o financiranju.

Agencija za plaćanja će izdati Odluku o odbijanju zahtjeva za potporu i raskinuti Ugovor o financiranju ako je došlo do promjene bodova u kriterijima odabira te se korisnik temeljem trenutnog ostvarenoga broja bodova kriterija odabira nalazi ispod crte na rang listi temeljem koje je s korisnikom sklopljen Ugovor o financiranju.

Agencija za plaćanja će odrediti financijsku korekciju od 5% od ukupno utvrđenog iznosa potpore za dodjelu ako utvrdi da je procijenjeni iznos ukupno prihvatljivog ulaganja iz Ugovora o financiranju veći za više od 20% u odnosu na ukupno prihvatljivi iznos ulaganja iz odabranih ponuda, a da za to ne postoji opravdani razlog.

1. **Faza: donošenje Odluke o isplati**

U fazi obrade zahtjeva za isplatu Agencija za plaćanja primjenjuje financijske korekcije od 5% od ukupno utvrđenog iznosa potpore za isplatu ako je utvrđeno da je korisnik realizirao troškove u vrijednosti većoj od 50%, a manjoj od 80% prihvatljivog iznosa potpore. Agencija za plaćanja će korisniku izdati Odluku o odbijanju zahtjeva za isplatu i raskinuti Ugovor o financiranju ako je realizirao troškove u vrijednosti manjoj od 50% prihvatljivog iznosa potpore. Ako je korisnik realizirao troškove u vrijednosti većoj od 80% prihvatljivog iznosa potpore, financijske korekcije se neće primjenjivati.

Financijske korekcije primijeniti će se kod korisnika koji je ostvario uvećani intenzitet potpore za 20 % kao mladi poljoprivrednik i dodatni intenzitet potpore od 20% korisniku neće biti isplaćen ako isti prije podnošenja konačnog zahtjeva za isplatu:

1. ne počne plaćati doprinose za mirovinsko i zdravstveno osiguranje po osnovi poljoprivrede (ako se radi o fizičkoj osobi)
2. ne bude zaposlen u pravnoj osobi-korisniku.

Ako korisnik ne ispuni obvezu popunjavanja Izvješća o napretku Agencija za plaćanja će primijeniti financijske korekcije u iznosu 0,1% prihvatljivog iznosa potpore za svako nepopunjeno izvješće.

U ovoj fazi je također moguća primjena financijskih korekcija za slučajeve kad korisnik nije poštivao propise koji uređuju postupak javne nabave i, na odgovarajući način, pravila prikupljanja ponuda.

Ako korisnik u zahtjevu za isplatu potražuje iznos koji je viši od prihvatljivog iznosa potpore iz Odluke o dodjeli sredstava, Agencija za plaćanja može umanjiti iznos za isplatu sukladno članku 63. Provedbene Uredbe Komisije (EU) br. 809/2014. Ako nakon administrativne obrade zahtjeva za isplatu omjer prihvatljivih i neprihvatljivih troškova bude veći od 10%, Agencija za plaćanja može primijeniti administrativnu kaznu. Administrativna kazna se primjenjuje u iznosu zatraženog neprihvatljivog troška. U skladu sa člankom 63. Provedbene Uredbe Komisije (EU) br. 809/2014, administrativna kazna se ne primjenjuje ako korisnik može dokazati Agenciji za plaćanja da nije kriv za uključivanje neprihvatljivog iznosa ili ako se Agencija za plaćanja na drugi način uvjeri da korisnik nije kriv.

1. **Faza: *ex-post* kontrola**

Ukoliko se prilikom ex-post kontrole utvrdi da Korisnik nije ostvario planiranu razinu pokazatelja provedbe projekta po pitanju doprinosa stvaranju novih radnih mjesta, kako je naveo u zahtjevu za potporu, Agencija za plaćanja primijenit će financijske korekcije na način da će od korisnika koji nisu ostvarili najmanje 80% planirane razine pokazatelja provedbe projekta po pitanju doprinosa stvaranju novih radnih mjesta tražiti povrat isplaćene potpore u iznosu od 5% od ukupnog isplaćenog iznosa.